आवारा कुत्तों की संख्या 20 हजार पार,डाॅग हाऊस जरूरी
शहर में तेजी से बढ़ते आवारा कुत्तों की रोकथाम के लिए निगम नसबंदी कार्यक्रम तो चलाता है लेकिन लंबे अंतराल के बाद कुत्तों की नसबंदी कराने के कारण इसका कोई फायदा नहीं मिल रहा है।
शहर के डेढ़ दर्जन से अधिक वार्ड एवं अनेक बस्तियों में आवारा कुत्ते आए दिन आतंक मचा रहे हैं, जिससे लोगों में दहशत बनी रहती है। अनुमान के अनुसार इस समय शहर में आवारा कुत्तों की संख्या 20 हजार के पार हो गई है। शहरवासी इनके आतंक से छुटकारा पाने के लिए अब दुर्ग नगर निगम की तर्ज पर यहां भी अलग से डाग हाऊस बनाने की मांग कर रहे हैं।
इन स्थानों पर हिंसक कुत्तों का आतंक
होटल, ढाबा, मटन व मछली मार्केट के आसपास आवारा कुत्तों की संख्या काफी ज्यादा है। मांस के लालच में ये कुत्ते काफी हिंसक हो गए हैं कभी भी हमला कर सकते हैं। इतवारी बाजार, रामबाग, साल्हेवारपारा, गोल बाजार, नेशनल हाइवे के किनारे के ढाबाें, होटल क्षेत्र, जालमपुर, दानीटोला आदि क्षेत्रों में हमेशा दहशत रहती है।
ऐसे मिल सकती है राहत
दुर्ग नगर निगम का प्रयास एक नजर में
दुर्ग निगम के आयुक्त एसके सुंदरानी ने आवारा कुत्तों से निपटने के लिए शहर से लगे ग्राम सिरसा में 26 लाख की लागत से डाग हाऊस बनवाया है। यहां 5 हजार से अधिक कुत्तों को रखा जा सकता है। डाग हाऊस तैयार करने के साथ ही निगम के छह कर्मियों को आवारा कुत्तों को पकड़ने का प्रशिक्षण भी दिया गया है। डाग हाऊस में उनका बघियाकरण भी किया जा रहा। रोजाना यहां वेटनरी डाक्टर सेवाएं दे रहे हैं। शहर में आवारा कुत्तों की परेशानी बताने के लिए फोन की व्यवस्था भी की गई है। फोन करते ही निगम की टीम मौके पर पहुंचकर कुत्तों को पकड़ लेती है।
यदि होटल, रेस्टोरेंट, मटन व मछली-मुर्गा मार्केट में डस्टबिन बांटकर वेस्ट को सीधे कचरा ट्राली में डालकर ट्रेचिंग ग्राउंड में डंप किया जाए, तो नुक्कड़ों में यह कचरा नहीं आएगा। बड़े महानगरों में यही तरीका अपनाया जाता है।
धमतरी|शहर में बढ़ती जा रही है आवारा कुत्तों की संख्या।
नसबंदी से राहत नहीं
शहर में आवारा कुत्तों की परेशानी बढ़ती जा रही है। कभी भी ये हमला बोल देते है। नसबंदी कारगर नहीं है इसलिए यहां भी इनके लिए डाग हाऊस बनाना चाहिए। इससे कुत्तों का भी चिन्हांकन हो जाएगा कि पहले इनकी नसबंदी हुई है या नहीं। चंदन शर्मा, शहरवासी
दुर्ग निगम ने दी है राहत
दुर्ग में डाग हाऊस बनने के बाद वहां आवारा कुत्तों की समस्या से लोगों को काफी राहत मिली है। डाग हाऊस में इनके भोजन, सफाई, चिकित्सा का भी इंतजाम नगर निगम ने किया है। साथ ही केमिकल स्टरलाइजेशन की प्रक्रिया भी अपनाई जा रही है। यहां भी दुर्ग नगर निगम के प्रयास का अनुशरण करना चाहिए। प्रमोद साहू, शहरवासी
बनेगा रैबीज फ्री सिटी
शहर को रैबीज फ्री सिटी बनाने के लिए डाग हाऊस बनना चाहिए। नसबंदी में लाखों रुपए फूंके जा चुके हैं, पर परिणाम सिफर है। आए दिन शहर में कोई न कोई आवारा कुत्तों का शिकार बनता है। अभिषेक गुप्ता, शहरवासी
बघियाकरण के निर्देश
आयुक्त ने आवारा कुत्तों के बघियाकरण के निर्देश दिए हैं। पिछले साल एक हजार कुत्तों का बधियाकरण किया गया था। इस बार भी एक हजार कुत्तों का बघियाकरण करने की योजना है। शहर में लगभग 20 हजार आवारा कुत्ते होंगे। सतीश त्रिपाठी, स्वास्थ्य अधिकारी ननि, धमतरी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva